Адыгэ гущыIэгъэпсынымрэ гущыIэзэхъокIынымрэ анахь хэгъэушъхьафыкIыгъэу къызэхэзыфыгъэр Къумэхэ Мухьадин ары. Ащ тэрэзэу зэрэхигъэунэфыкIырэмкIэ, бзэ пэпчъ икъэтхыхьанкIэ гущыIэгъэпсыным чIыпIэу ыубытырэр зэфэдэ зэпытынэу щытэп. Зы бзэхэм гущыIэгъэпсыныр грамматикэм нахь пытэу ащепхыгъ, нэмыкIхэм бзэм ифэшъхьафрэ Iахьэхэм нахь ахэгъэушъхьафыкIыгъэу ащыщыт. ГущыIэм пае, «инджылыбзэм гущыIэгъэпсын шIыкIэхэм ащыщэу анахь игъэкIотыгъэу щагъэфедэрэр мыаффиксальнэ гущыIэгъэпсыныр (конверсиер) ары, урысыбзэм – аффикс гущыIэгъэпсыныр, абхъаз-адыгабзэхэм – гущыIэзэхэхьаныр ары. Арышъ, хэткIи нафэ, мы бзэхэм гущыIэгъэпсыныр грамматикэми, лексикэми зэрэщяпхыгъэ шIыкIэхэр зэфэшъхьафыщтых» (Кумахов, 1964: 11).